אם ובנה נודדים במדבר אינסופי.
הם לובשים חליפות הדוקות שמפזרות חום וממחזרות לחות,
ולכן אינם חוששים ממוות בצמא.
האיומים על חייהם גדולים בהרבה.
הזוג מנסה לצעוד ללא מקצב קבוע,
כך שהלמות צעדיהם תתמזג בתנועת החולות.
אבל במהרה, את קולות המדבר מחריש רחש עז יותר.
הר של חול דוהר לעברם,
ההליכה הבלתי-טבעית של הזוג הופכת לריצה.
השניים מטפסים על גוש סלעים סמוך
כשעקלתון באורך 400 מטרים מזנק מעל פני המדבר.
זהו העולם של "חולית".
"חולית" נכתב בידי פרנק הרברט ופורסם ב-1965,
והוא מתרחש בעתיד הרחוק,
כשהאנושות מושלת בכוכבים באימפריה פיאודלית אדירה.
המוטיב הימי-ביניימי הזה חורג מתחום הממשל.
שלא כמו ברוב המדע הבדיוני הבין-כוכבי,
בני האדם של הרברט כבשו את הכוכבים מבלי להיעזר במחשבים.
לאחר מלחמה עתיקה נגד הרובוטים,
האנושות אסרה על בניית כל מכונה שהיא,
"בצלם המוח האנושי".
אבל במקום להחניק את שאיפות ההתפשטות שלהם,
הצו הזה אילץ את בני האדם להתפתח בצורות מפתיעות:
להפוך למחשבים ביולוגיים, למכשפות ששולטות בנפש
ולטייסי חלל שרואים את הנולד.
חברי הפלגים האלה, בעלי כוחות העל,
מועסקים דרך-קבע בידי בתי אצולה שונים
שמתחרים כולם על תוספת כוח וכוכבי לכת לממלכותיהם.
אבל כמעט כל כוחות העל תלויים באותו משאב יקר:
הסם.
תוצר-טבע מיסטי זה מוכר גם בשם מרקוח,
והוא חיוני למסע בחלל,
ובכך מהווה את אבן הפינה של הכלכלה הגלקטית.
והוא גדל רק בכוכב הלכת המדברי, אראקיס,
עולם מסוכן ועוין שהתושבים הילידיים שלו
מרדו זה מכבר נגד הקיסרות.
באראקיס, המוכר גם כ"חולית", מתרחשת עלילת ספרו של הרברט,
שמספר על פול, נצר לבית האצולה של אטרייאידס
הספר נפתח בכך שמשפחתו של פול מקבלת את השליטה על חולית
כחלק ממזימה מורכבת של אויביה המושבעים:
המשעבדים הסדיסטיים, בית הארקונן.
הסכסוך בין שני הבתים מאיים על שיווי המשקל הפוליטי העדין באראקיס.
במהרה מוטל פול לליבה של מהפכה בין-כוכבית,
ועליו להוכיח את יכולתו להנהיג וגם לשרוד
בעולם המדברי העוין הזה.
אבל אראקיס אינה סתם ים חול אינסופי.
הרברט היה סביבתן מושבע
שהקדיש מעל חמש שנים ליצירת המערכת האקולוגית המורכבת של חולית.
כוכב הלכת מנוקד בחגורות אקלימיות ובמנהרות רוח
שעיצבו את הטופוגרפיה הסלעית שלו.
אזורי טמפרטורה שונים הפיקו צמחיה מדברית מגוונת.
וכמעט כל רכיבי המערכת האקולוגית של חולית משתפים פעולה
ביצירת תוצר היצוא החיוני של כוכב הלכת.
העולם שבנה הרברט כולל גם מארג עשיר של פילוסופיה ודת.
ג'סיקה, אימו של פול, היא חברת בנות גשרית,
כת קדומה של מדיומים נשים שנעזרות בסם.
הן קרויות לעתים "מכשפות" בשל כוחותיהן המסתוריים.
בנות גשרית פועלות מזה אלפי שנים כממשלת צללים
במאמץ להנחות את האנושות לעבר הארה.
עתיקים הם גם המנטאטים,
מחשבים אנושיים שמסוגלים לעבד כמויות לא-ייאמנו של נתונים.
המנטאטים, מעוזי ההגיון והרציונאל,
אינם מניבים חישובים בלבד,
אלא זרמים של אפשרויות משתנות-תדיר.
אבל אין בחולית קבוצה חשובה יותר מאשר הדררים.
הם ילידי אראקיס ששומרים על סודותיו הרבים של כוכב הלכת.
מסעו של פול מרחיק אותו לעומק אחוות הדררים הייחודית,
ושם עליו להוכיח את ערכו
בסדרה הולכת ומסלימה של אתגרים קטלניים.
לכל אחד מהפלגים הללו היסטוריה ארוכה שזרועה לאורך הטקסט,
והרברט גם שילב את האווירה ההיסטורית הזאת במבנה הספר.
בתחילת כל פרק מובאת ציטטה מספר היסטוריה עתידי,
שמעלה באוב מרכיבים של האירועים העומדים להתרחש.
הספר גם מכיל נספחים של היקום המתואר בו
שמתעמקים עוד יותר בתולדות האימפריה;
לצד אוצר מלים כמו "גום ג'באר" ו"שייח חולוד".
האפוס של חולית ממשיך להתפתח בסאגה של שישה ספרים ועל פני אלפי שנים.
אבל כל סיפור על עתידה של אראקיס מתחיל כאן:
עם פול הפוסע בנתיב מסוכן ותובעני,
תמיד על סף כליון בסופה הממשמשת ובאה.